b'\n_START_ARTICLE_\nPerxa (pilota)\n_START_PARAGRAPH_\nLa perxa \xc3\xa9s una modalitat de la pilota valenciana a ratlles, \xc3\xa7\xc3\xb3 \xc3\xa9s, sense una meitat del camp preestablerta, sin\xc3\xb3 que aquesta s\'ha de marcar primer i guanyar despr\xc3\xa9s.\n_START_SECTION_\nDifusi\xc3\xb3\n_START_PARAGRAPH_\nLa "perxa" \xc3\xa9s fonamentalment jugada a les comarques de la Marina Alta i Baixa, i l\'Alcoi\xc3\xa0, per\xc3\xb2 degu\xc3\xa9 tenir una major difusi\xc3\xb3 pel fet de con\xc3\xa9ixer-se tant al nord del Pa\xc3\xads Valenci\xc3\xa0 com a Les Alcubles (els Serrans), on \xc3\xa9s anomenada com a palico.\n_START_SECTION_\nHist\xc3\xb2ria\n_START_PARAGRAPH_\nLa "perxa" \xc3\xa9s una evoluci\xc3\xb3 del joc a ratlles per antonom\xc3\xa0sia, les Llargues. M\xc3\xa9s tard, per\xc3\xb2, ha esdevingut un precedent de la Galotxa.\n_START_SECTION_\nRegles\n_START_PARAGRAPH_\nTant la pilota com les regles de la "perxa" s\xc3\xb3n les mateixes que a les llargues, amb l\'especifitat de la treta.\n_START_SECTION_\nLa treta\n_START_PARAGRAPH_\nEn la "perxa", la treta no la fa el jugador anomenat "banca" des de la seua "ratlla de quinze", sin\xc3\xb3 que un jugador que rep el nom de feridor, el qual, per a comen\xc3\xa7ar el "quinze", ha de llen\xc3\xa7ar la pilota des d\'una zona delimitada per sobre d\'una corda que creua longitunidalment el carrer (a una altura d\'entre 2,4 i 3m) perqu\xc3\xa8 caiga sobre un dau, un rectangle de vora 1,5m d\'ample per 3 de llarg en la cantonada esquerra darrere del "quinze del rest"._NEWLINE_\xc3\x89s, doncs, una mena de traure molt semblant a la Galotxa i a l\'Escala i corda, de les quals n\'\xc3\xa9s precursora.'